
Lisbeth Zornig Andersen er uddannet cand. polit. og arbejder i dag som administrerende direktør i it-firmaet Specialisterne. Hendes barndom har været præget af massiv omsorgssvigt. Hun vokser op som den yngste af fire børn med en voldelig stedfar og en alkoholiseret og psykisk fraværende mor, som næsten kun giver hende kærlighed, når hun er fuld. De tre drenge kommer hurtigt efter hinanden, mens der er tre år mellem hende og den yngste bror. Fra sin tidlige barndom husker hun, hvordan faderen tæver moderen til en fest. Forældrene bliver skilt, og børnene kommer på børnehjem, da Lisbeth er tre år. Brødrene er på det tidspunkt henholdsvis 6, 7 og 8 år. Kontakten til faderen dør ud. Efter en periode møder moderen en ny mand, og sammen med dem flytter børnene nu ned til et gammelt bondehus på Lolland. Det er brødrene, der passer på Lisbeth gennem hele barndommen. Den ældste bror sørger for de mindre søskende. Når moderen ikke er hjemme, er det ham, der sørger for, at de får mad. Fordi Lisbeth er den mindste, slipper hun ofte for mange af de konflikter med forældrene, som brødrene har. Hun kan gemme sig bag dem. Forholdet mellem moderen og stedfaderen er også præget af vold og mange konflikter. Lisbeth er bange for stedfaderen. Han har psykopatiske træk og virker utilregnelig. Flere gange forsøger han at begå selvmord, og børnene er ofte vidner til hans voldelige overfald på moderen. Hjemmet er præget af stor usikkerhed og børnene ved aldrig, hvad der venter dem.
Lisbeth går meget for sig selv på Lolland. Hun får ikke legekammerater, men tænker egentlig ikke over det. Det viser sig, hun har gode evner i skolen. Hun gør meget ved skolesagerne. Ved en test hos en skolepsykolog får hun ligefrem at vide, at hun kan springe en klasse over, selv om hun er den yngste i klassen. Hendes brødre giver ikke skolen en chance. De pjækker og kommer konstant i klammeri med de andre børn og ikke mindst med lærerne.

Efter et stykke tid går moderens forhold til stedfaderen helt i stykker, brødrene er igen kommet på børnehjem, og Lisbeth kommer nu til at bo alene med moderen. Hun går for det mest for lud og koldt vand. Hun er ofte syg og har aldrig ordentligt tøj på. En lærer, der også er nabo, får i denne periode særlig betydning for hende. Lisbeth begynder at komme dagligt hos ham og hans kone. De hjælper hende, og da Lisbeth er 12 år gammel støtter de hende i, at hun kommer bort fra moderen og på en social institution. Læreren og hans kone bliver herefter Lisbeths weekend-familie.

Efter en periode kommer Lisbeth på et pigehjem med en god normering af pædagoger, der samtidig også er engagerede i det de laver. Lisbeth føler næsten mere, det er et hjem end en institution, hun er kommet til. Her starter hun på gymnasiet, og på hjemmet får hun en nær kontakt til pædagogen Karen. Lisbeth begynder at komme i Karens hjem. Hun ser her hvordan en familie kan fungere, og hun bliver en meget tæt ven af familien.

I dag har Lisbeth selv fået familie og børn. Hun har stadig kontakt med Karen. De holder et foredrag sammen, de kalder ”Børnehjemsungen og socialpædagogen”. Brødrene går det derimod ikke særlig godt for. En har begået selvmord og to andre er i dag blandingsmisbrugere. I artiklen: "Frygten som opdrift" siger Lisbeth afsluttende: Jeg vil altid kæmpe for anerkendelsen, fordi den ikke kom ind med modermælken. Min selvtillid er høj, men mit selvværd er ekstremt lavt, og det er formodentlig også derfor, at jeg stadig ligger ude i ”overhalingsbanen”. Jeg har meget svært ved at hæve foden fra speederen og bare slappe af og nyde det. Det er ikke min bestyrelse eller mine medarbejdere, som beder mig om at knokle så meget – tværtimod, så synes de nogle gange, at jeg blander mig vel rigeligt. Som min eksmand sagde, så må jeg forstå, at jeg ikke længere er en Fiat 127, der kæmper for at overhale de andre, men i stedet er blevet en amerikansk flyder, der godt kan tillade sig at tøffe af sted på motorvejen.  
